  Майя Бывальцева 21-тӥ но 22-тӥ инвожое Ижкарын Буре ваён но кайгырон нуналлы сӥзем ужрадъёс ортчозы. Со сярысь карлэн пресс-службаез ивортӥз. 21-тӥ инвожое 19 часын Ялан ӝуась тыл дорын «Аист на крыше» акция ортчоз. Егитъёслэн огазеяськонъёссылэн ыстэм муртъёссы но нылпиослэн «Удмуртия» хорзы кырӟасьёсын ӵош сыӵе ик нимын кырӟанэз быдэстозы. 21 часысен 23 часозь Вормонлэн волонтёръёсыз но «Огъя Россия» партилэн ыстэм муртъёсыз сюсьтылъёслэсь тодмотэм солдатлы синпелет вӧлдозы но «Ижевск помнит» ӝуась суред кылдытозы. 22-тӥ инвожое ужрадъёс 4 часысен «Свеча памяти» акциен кутскозы. Карын улӥсьёс, мер огазеяськонъёслэн азьветлӥсьёссы, Быдӟым Атыкай ожын быремъёсты, госпитальёсын кулэмъёсты, заводъёсын но бусыосын ужамъёсты буре вайыса, сюсьтылъёс ӝуатозы. Вормонлэн волонтёръёсыз сюсьтылъёсын «Помним» кыл гожтозы. 5 часысен Вормон скверын Удмуртиысь симфони оркестр Дмитрий Шостаковичлэсь 7-тӥ симфонизэ шудоз. 10 часын Ялан ӝуась тыл дорын «Что такое Родина?» акция кутскоз. Отын Удмуртиысь мер огазеяськонъёслэн площадкаоссы ужалозы. «Музей на траве» ӵектос улсын поисковикъёслэн «Долг» огазеяськонэнызы ож интыосысь шедьтэм арбериосын адӟытон лэсьтозы. Вормонлэн волонтёръёсыз но скаутъёслэн огазеяськонзы историысь чуръёсъя квест-шудонъёс ортчытозы. Лулчеберетъя но творчествоя «Солнцеворот» центр концерт возьматоз. 13 часын кун тӧрлык ёзэсъёслэн, кужымо ёзэсъёслэн, ветеранъёслэн огазеяськонъёссылэн ыстэм муртъёссы, кадетъёс, юнармеецъёс Ялан ӝуась тыл доры сяськаос понозы. 13 час 15 минутэ Ижкарын, быдэ Россиын сямен ик, минут ӵоже чус улон ялозы. Со дыре Юрий Левитанлэн совето калыклы Быдӟым Атыкай ож кутскон сярысь вазиськонэз но Роберт Рождественскийлэн «Помните» кылбурез чузъяськозы. 19 часын Киров нимо паркын Академ хор капеллалэн концертэз кутскоз. 10 часысен 19 часозь Кузебай Герд нимо йӧскалык музейын «Шел первый год войны» адӟытонэн (6+) тодматскыны луоз. Экспонатъёс пӧлын – Брест крепостьлэн борддорысьтыз сутскем кирпич.  Тодэ вайытом, озьы ик 22-тӥ инвожое Ижкар «Лучи Победы» огъяросси акция борды итӥськоз.  Тегъёс: Мерлык Ижкар Удмуртия БыдӟымАтыкайож буреваён  